ปิดฉากนิตยสาร “Student Weekly” คู่โรงเรียนไทยนานนับ 50 ปี
ปิดฉากนิตยสาร "Student Weekly" คู่โรงเรียนไทยนานนับ 50 ปี
1 ต.ค. 2561

ผู้สื่อข่าวรายงานว่า วันนี้ (1 ต.ค.) มีรายงานว่า นิตยสารสติวเดนท์ วีคลี่ (Student Weekly) หรือ เอส วีคลี่ (S Weekly) ในปัจจุบัน ได้ปิดตัวลง โดยได้ตีพิมพ์ฉบับสุดท้ายไปเมื่อวันที่ 30 ก.ย. ที่ผ่านมา เนื่องจากการเรียนรู้ภาษาอังกฤษในปัจจุบันไม่ได้จำกัดอยู่ในตำรา แต่ข้อมูลและเครื่องมือเรียนรู้หันมาอยู่ในโลกออนไลน์ และเข้าถึงได้จากโทรศัพท์มือถือ ทำให้สื่อนิตยสารต้องปรับตัวเพื่อความอยู่รอด โดยจะหันไปพัฒนาเนื้อหาข่าวพร้อมคำศัพท์และการอ่านออกเสียง ผ่านช่องทางออนไลน์ในเว็บไซต์ที่ชื่อ บางกอกโพสต์ เลิร์นนิ่ง (Bangkok Post Learning) ซึ่งเป็นเซ็กชั่นย่อยในเว็บไซต์บางกอกโพสต์ สำหรับเป็นแหล่งเรียนรู้ภาษาอังกฤษต่อไป
สำหรับนิตยสาร สติวเดนท์ วีคลี่ เป็นนิตยสารในเครือบางกอกโพสต์ ก่อตั้งขึ้นเมื่อวันที่ 30 มิ.ย. 2512 หรือเมื่อ 49 ปีก่อน ในชื่อ “คาไลโดสโคป” (Kaleidoscope) ก่อนจะเปลี่ยนชื่อเป็น สติวเดนท์ วีคลี่ และ เอส วีคลี่ ตามลำดับ เป็นนิตยสารวาไรตี้ภาษาอังกฤษสำหรับเยาวชน ซึ่งในยุคนั้นมีนิตยสารเนชั่น จูเนียร์ แม็กกาซีน ของเครือเนชั่นเป็นคู่แข่ง เช่นเดียวกับหนังสือพิมพ์บางกอกโพสต์แข่งกับหนังสือพิมพ์เดอะ เนชั่น จัดเป็นนิตยสารภาษาอังกฤษที่ครูสอนวิชาภาษาอังกฤษนำไปใช้ประกอบสื่อการเรียนการสอนของโรงเรียนในระดับมัธยมศึกษา และถูกจัดให้เป็นนิตยสารที่หลายโรงเรียนทั่วประเทศจะต้องซื้อเข้าห้องสมุดโรงเรียน